Nog #FeesMustFall-betogings dalk op padStudentebetogings (Oktober 2015) (Foto: verskeie bronne, sosiale media) Sthembiso Ndlovu, SAUS se sekretaris-generaal, het gesê die vakbond is baie teleurgesteld in die stadige vordering van die kommissie en die “arrogansie” van die voorsitter, regter Jonathan Arthur Heher. “Ons is baie teleurgesteld en ons stel dit op rekord dat ons massas mense agter ons het. Ons sal in die strate ontmoet,” het hy gesê. “Hulle sê nou al die afgelope ses maande aan ons dat hulle die logistiek probeer uitsorteer. As vakbond gaan ons dwarsdeur hierdie land reis om met studente by instansies van hoër onderrig te gesels. Ons sal aan hulle sê wat vandag hier gebeur het.” Ndlovu het gesê daar sal tydens hierdie massavergaderings besluit word op die studente se volgende stap. “As die studente sê, nou maar goed, kom ons gaan studeer by die Uniegebou of kom ons gaan studeer by die parlement, wie is ons om nee te sê vir die mandaat wat hulle aan ons gee? Ons is baie teleurgesteld.” Die SAUS was die eerste groep om ŉ voorlegging aan die kommissie van ondersoek te maak oor die kwessie van finansiering vir tersiêre onderrig. Nadat vier verteenwoordigers van die SAUS hul voorlegging gemaak het, was hulle baie ontsteld omdat die kommissie geen verdere vrae aan hulle gestel het nie. “Hoe kan die kommissie van ondersoek nie een enkele vraag hê nie?” het Misheck Mugabe, die SAUS se tesourier-generaal, gesê. “Dit voel asof ons nou in die kerk is waar die dominee preek en ons sê amen en gaan huis toe. Wat dink hierdie paneel van kundiges van ons voorlegging? Ons wil weet wat hulle dink, want hulle is die kundiges wat deur die president aangestel is.” Pres. Jacob Zuma het in Julie die sperdatum vir die voltooiing van die kommissie van ondersoek se werk verleng. Die kommissie, wat op die been gebring is ná die landwye betogings by universiteite verlede jaar, moet nou teen 15 November vanjaar ŉ voorlopige verslag aan die president lewer. Verskeie universiteite moes verlede jaar gesluit word nadat die #FeesMustFall-veldtog al hoe meer uitgebrei en studente selfs die parlement bestorm het. Dit het daartoe gelei dat Zuma aangekondig het dat geen fooiverhogings vir die 2016 akademiese jaar toegepas sal word nie.